Шъхьэлэхъо Абу //  Гум хэлъ мастэр // Мыекъуапэ. Адыгэ Республикэм итхылъ тедзапI 2004 зыфи1орэ тхылъым итэу 

— Ар-ыыы тэрэз дэдэу къэпIуагъ, Пэзад. Къэхъугъэу мылIэжьын щыIэп. Арыба-аа «Кушъэ зыфашIыгъэу бэн зыфамытIыжьын щыIэп» зыкIаIуагъэээр. Ау-ыыы лIэрэ пстэури зэфэдэп, къыбдесэгъаштэ, Пэзад,— игъунэгъу лIыжъым къырищэжьагъэр лъигъэкIотагъ Хьатэхъу.— Илъэпкъы пае, ихэгъэгу пае зыпсэ къурмэн зышIыгъэм нахь насыпышIо дунаим тетэп, сэ зэрэсшIошIырэмкIэ...
— А лIыхъужъхэм къязэогъэ дзэпащэхэм ацIэхэр тхылъымэ аратхагъэу цIыфмэ зэлъашIэх, лъэпкъым ишъхьафитныгъэ пае зыпсэ зытыгъэхэм ацIэ тикIалэхэм ашIэрэп, ари тхьамыкIагъоба?! — къэгыягъ Щыр.
— Олахьэ-э-э а тилIыхъужъ цIэрыIохэм ацIэхэр, нэбгырэ пэпчъ игъэхъагъэхэр кIэкIэу апытхагъэу, угъоижьыгъагъэмэ дэгъугъэм,— гурышэ-гупшысэ орхэм къахэсыкIыжьыгъэу ГъукIэ щысмэ къахаплъи, апэм къыригъэжьэгъагъэр къыухыжьыгъ.
МэшIожъокур зэIишI-къызэIишIэжьи, чъыгэе пхъэухъу зэгоутыгъэ мытIыритIу хьакум ридзи, мэшIоIадэр дэпкъымрэ хьакумрэ зыщызэолIэрэ къогъум къуиусаий, Пэзадэ къэтэджыгъ, мыгумэкIыхэу кIуашъэзэ, пхъотэрэу дэпкъым кIэлъырытым екIолIагъ. Пщынэ мэкъэ псыгъо зэхэт-зэтекIукI гъэчэрэзыгъэм зиIэтэу пхъотэрышхор къызэтырихи, кIышъо шIуцIэ Iужъу зытелъ тетрадь къыдихыгъ. А мэкъэ псыгъо дэхэ зэтекIым зыкъыгъэчэрэгъужьзэ, пхъотэрышъхьэр зэтырипIожьи, кIуашъэзэ зэрэкIуагъэм фэдэу, кIуашъэзэ къыгъэзэжьыгъ Пэзадэ. Тетрадэу къыдихыгъэм ыкIышъо къэбзагъэми, икIэкогъуапэкIэ телъэкIахь-телъэкIахьи, Алый фищэигъ:
— Ма, Алый, къедж, араб хьарыф тхакIэр о дэгъоу ошIэ. Щыры зыфиIуагъэм боу бэшIагъэ сэри сызигъэгумэкIырэр.
Тетрадыр Iихи, Алый зэпиплъыхьэу фежьагъ: зэригъэзэкIыгъ-къызэригъэзэкIыжьыгъ, икъежьапIэ къыгъотыгъэн фае, зэгуихыгъ. Макъэ пымыIукIэу, ау ыIупшIэхэр зэрэхъублаблэрэмкIэ, зэреджэрэр пшIэнэу, сатыр заулэ арыплъагъ. Къызэтеуцуи нэкIубгъо заулэ зэпыригъэзагъ, ышъхьэ къыIэти, гуфаплъэу зэ Пэзадэ къеплъыгъ, етIанэ тетрадым еплъыжьыгъ, апэрэ нэкIубгъом къыфигъэзэжьи, тетрадь зэгохыгъэр ыIыгъэу мэкъэ IэтыгъэкIэ Алый къыIуагъ:
— Ары, олахьэ арым. Щыр зыгъэгумэкIырэр ары мыр. ЛIыхъужъмэ ацIэ къепчъы. Агъэхъагъэхэр апытхагъэп нахь. Олахьэ арым. Мыдэ, зэ шъукъедэIуи:
1. Тыгъужъыкъо Къызбэч,
2. Ацумыжъыкъо Бачэрый,
3. Щырыхъукъо Тыгъужъ,
4. Тыгъужъыкъо Хьадж,
5. Тыгъужъыкъо Хьамырз,
6. РатIэкъо Хьамырз,
7. Нэпсэу Хьажъуагъу,
8. Хъырцыжъыкъо Алэр,
9. Сэлэчэрыекъо Дэгур...
— Э-эй, бэ мэхъух мыхэр,– зэпыригъаз-зэпыригъази тхьапэхэр,— нэбгыри 101-рэ ацIэ къыреIо мыщ! – игущыIэ зэпимыгъэоу щыс лIыжъмэ Алый къахэплъагъ,— нэшIукIэ еплъызэ Пэзадэ щытхъугъ: — IофышIу пшIагъэр, Пэзад, тхьауегъэпсэу.